Kust saada relvi? Selleks sobis Invaliidide varjupaiga relvaladu, sest seda valvasid üksnes pansionaadi asukad. Sellega pikenes küll tee Bastille'ni, kuid see-eest sai väikesest rühmast peagi suur rahvamass, sest  inimesed olid juba ärganud. Bastille'd valvasid samuti Invaliidide pansionaadi asukad, mistõttu suurt kähmlust ei tekkinudki. Mõlemalt poolt lasti mõni pauk ja rahvamass oligi kindluses. Kuid oh üllatust! Vihatud absoluutse monarhia sümbol hoidis varjus oma kongides vaid seitset vangi (4 varast, kaks hullu ja üks kurjategija). Vangla garnisoniülem tapeti, sama saatus tabas ka neid invaliididest valvureid, kes vastupanu osutasid. Õhtupoolikul "vallutati" ka raekoda ja tapeti kaupmeeste gildi vanem, kes oli traditsiooni järgi linnapea.